DECRETO 8/2009, do 8 de xaneiro, polo que se aproba o cambio de titularidade dun treito da antiga estrada C-641, p.k. de referencia na AC-861: 45+180 e 45+450 e doutro treito da antiga estrada C-642 p.k. de referencia na AC-862: 17+090 e 17+250, a prol do Concello de San Sadurniño.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 23/01/2009

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a lei dispón no artigo 54 que as estradas autonómicas ou os treitos determinados delas en que a circulación adquira características urbanas, entregaránselles aos respectivos concellos. O expediente promoverase por proposta do concello ou da administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
Ao abeiro das mencionadas previsións legais, o Concello de San Sadurniño solicitou a transferencia da titularidade de dous treitos de estradas autonómicas. O primeiro treito correspóndese coa antiga estrada C-641 (Lugo a Ferrol por Vilalba) cos p.k. de referencia na AC-861: 45+180 e 45+450 e é un sobrante da actual estrada AC-861, que discorre pola súa marxe esquerda quedando fóra do seu trazado principal, e é na actualidade unha pequena área recreativa.
O segundo tramo que se transferirá é un sobrante da actual estrada AC-862, que discorre pola súa marxe esquerda quedando fóra do seu trazado principal, formando parte do entramado urbano de San Sadurniño e é unha rúa comercial no centro da vila, sita xunto á glorieta existente ao lado do pazo da Marquesa, e ademais formaba parte da antiga estrada C-642 (Ribadeo a Ferrol por Ortigueira) cos p.k. de referencia na AC-862: 17+090 e 17+250.
A Dirección Xeral de Obras Públicas, de acordo co informe emitido polos servizos técnicos competentes, formula proposta favorable á transferencia da titularidade. Desta proposta déuselle traslado ao Concello de San Sadurniño que, con data do 13 de outubro de 2008, manifesta a súa aceptación.
A Consellería de Política Territorial, Obras Públicas e Transportes considera axeitado o cambio de titularidade dos treitos mencionados, tendo en conta que adquiriron características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta da conselleira de Política Territorial, Obras Públicas e Transportes, logo de deliberación do Consello da Xunta de Galicia, na súa reunión do día oito de xaneiro de dous mil nove
DISPOÑO:
Artigo 1º
Apróbase o cambio de titularidade da actual administración titular, a Comunidade Autónoma de Galicia, ao Concello de San Sadurniño de:
1. O treito sobrante da actual estrada AC-861 (Vilalba (N-634)-lím. prov.-Igrexafeita (AG-64)) e que formaba parte da antiga estrada C-641 xunto ao núcleo de Torre, cos p.k. de referencia na estrada AC-861: 45+180 (inicio do treito) e 45+450 (final do treito).
2. O treito sobrante da actual estrada AC-862 (Ferrol-lím. prov.-San Cibrao) e que formaba parte da antiga estrada C-642 xunto á glorieta do pazo da Marquesa, cos p.k. de referencia na estrada AC-862: 17+090 (inicio do treito) e 17+250 (final do treito).
Ver referencia pdf "01600D009P032.PDF"
Artigo 2º
En aplicación do artigo 4 da Lei 4/1994, do 14 de setembro, de estradas de Galicia, os treitos sobrantes mencionados, das actuais estradas AC-861 e AC-862, incorporaranse á relación de estradas de titularidade do Concello de San Sadurniño.
Artigo 3º
A entrega das vías formalizarase, no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Correspóndelle ao Concello de San Sadurniño, a partir da formalización da entrega, todas as actividades de xestión, mantemento, conservación e explotación das vías; así como o exercicio das funcións de disciplina viaria e calquera outra que puidese corresponderlle como nova Administración titular das estradas.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, oito de xaneiro de dous mil nove.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas e Transportes